อนุรักษ์วิถีชุมชนคนอีสาน สร้างเรือนไม้ไทดอนจาน สะพานต่างระดับ ถนนสายดอกจาน
นายทรงพล ใจกริ่ม ผู้ว่าราชการจังหวัดกาฬสินธุ์ เปิดเรือนไม้ไทดอนจาน 5 หลัง  5 ตำบล  สะพานไม้ต่างระดับและถนนสายดอกจาน (ทองกวาว) ซึ่งทั้งหมดนายวีรดนย์ ศิริ นายอำเภอดอนจาน ร่วมกับชมรมกำนัน ผู้ใหญ่บ้าน ฯลฯ อำเภอดอนจาน และพี่น้องประชาชนชาวอำเภอดอนจาน ทั้ง 5 ตำบล 48 หมู่บ้าน ก่อสร้างขึ้นที่บริเวณศูนย์ราชการอำเภอดอนจาน จังหวัดกาฬสินธุ์ เพื่อส่งเสริมและอนุรักษ์วิถีชีวิตชุมชนคนอีสาน เป็นแหล่งเรียนรู้วัฒนธรรมชุมชน เป็นสถานที่พักผ่อน หย่อนใจ เป็นลานกิจกรรมเชิงสร้างสรรค์ของครอบครัว เด็ก เยาวชนและพี่น้องประชาชนผู้มาขอรับบริการจากหน่วยงานภาครัฐ เป็นศูนย์รวมการกระจายสินค้าโอทอป สินค้าหัตถกรรม งานฝีมือ ผลิตผลทางการเกษตรที่มาจากแปลงโคก หนอง นา ตามศาสตร์พระราชาและจะส่งเสริมให้เป็นศูนย์กลางกระจายสินค้าในพื้นที่นอกจากนี้ ยังเป็นการต่อยอดเล่าขาน สืบสานตำนานเลือดนักสู้ของคนอีสานในยุคเปลี่ยนผ่านที่ประกอบอาชีพปลูกพืชเศรษฐกิจ ได้แก่ อ้อย มันสำปะหลัง อาชีพเลี้ยงโค กระบือ (อาชีพนายฮ้อย หรือคาวบอย) และจะมีการต่อยอดเป็นสถานที่ท่องเที่ยวเชิงวัฒนธรรมร่วมสมัย ผสานกลิ่นอายคาวบอยตะวันตกคือ @เทศกาลคาวบอย นายฮ้อยเมืองดอกจาน ในอนาคตต่อไปนายอำเภอดอนจาน กล่าวว่า เรือนไม้ไทดอนจาน 5 หลัง สะพานไม้ต่างระดับและถนนสายดอกจานจะเป็นศูนย์กลางที่จะเช็คอินไปยังแหล่งท่องเที่ยวในพื้นที่ตำบลต่างๆ อันประกอบด้วย  พุทธสถานหลวงปู่ใหญ่ , สะพานบุญทุ่งนาคำ ตำบลดอนจาน , น้ำตกไทรย้อย วัดถ้ำผาแดง ตำบลสะอาดไชยศรี , วัดชัยมงคล ตำบลนาจำปา , อ่างเก็บน้ำห้วยแกง แหล่งเกษตร ตำบลดงพยุง และศาสตร์พระราชา “โคก หนอง นา โมเดล” ตำบลม่วงนาผู้ว่าราชการจังหวัดกาฬสินธุ์ กล่าวว่า การจัดให้มีจุดเช็คอินของอำเภอดอนจานจะสามารถกระตุ้นการท่องเที่ยวในพื้นที่และเชื่อมั่นว่าหากมีการส่งเสริม บริหารจัดการอย่างมีส่วนร่วม ก็จะสามารถดึงดูดนักท่องเที่ยวจากจังหวัดและภูมิภาคอื่นๆ ให้เข้ามาเยี่ยมเยียนอำเภอดอนจานและสามารถสร้างรายได้ให้ประชาชนในอนาคต